鼎湖
作者：張因
朝代：宋

paragraphs: 有唐天子天寶初，禮官學士披圖書。
推本黄帝九雲車，曾跨火龍昇天衢。
世傳虢略留鼎湖，世傳橋山晏神輿。
真人起滅不異塗，霓來吹落火龍鬚。
一鬚落處生萬蕪，春風秋霜榮復枯。
頂峰千丈金芙蕖，一葉金華落婺墟。
天子聞之爲嗟吁，大封山川名仙都。
姓劉天師半山居，修真自結草屠蘇。
始嚴祠宇闢一區，至今名篆存碔砆。
上下萬年變萬殊，水雲依舊本扶疏。
事載咸通端不誣，世更五代跡不除。
鉅宋興王握乾符，慶源尊祖禮何如。
乃命天下嚴殿廬，治平天子榜玉虛。
北客南來一字無，飄飄含蓼政如荼。
崆峒童子真吾徒，心閑神應微囁嚅。
盡收勝概賦歸歟，歸去山東作畫圖。